
Për lejimin e kalimit transit të tre autokolonave ushtarake italiane, përmes territorit të republikës së shqipërisë

Në mbështetje të nenit 100 të Kushtetutës dhe të neneve 16, pika 2, 17, 18 e 19 të ligjit nr.9363, datë 24.3.2005 “Për mënyrën dhe procedurat e vendosjes dhe kalimit të forcave ushtarake të huaja në territorin e Republikës së Shqipërisë, si dhe për dërgimin e forcave ushtarake shqiptare jashtë vendit”, me propozimin e Ministrit të Mbrojtjes, Këshilli i Ministrave

Vendosi:

1. Lejimin e kalimit transit, përmes territorit të Republikës së Shqipërisë, të 1 (një) autokolone ushtarake italiane, të përbërë nga 3 (tre) automjete dhe 31 (tridhjetë e një) trupa, në itinerarin Porti i Durrësit-Qafë-Thanë në datën 31 korrik 2008.
2. Lejimin e kalimit transit, përmes territorit të Republikës së Shqipërisë, të 1 (një) automjeti ushtarak italian, me 5 (pesë) trupa, në itinerarin Porti i Durrësit-Qafë-Thanë, në datën 1 gusht 2008.
3. Lejimin e kalimit transit, përmes territorit të Republikës së Shqipërisë, të 1 (një) autokolone ushtarake italiane, të përbërë nga 6 (gjashtë) automjete dhe 15 (pesëmbëdhjetë) trupa, në itinerarin Porti i Durrësit-Qafë-Thanë, në datën 3 gusht 2008.
4. Pika e hyrjes në territorin e Republikës së Shqipërisë është pika e kalimit të kufirit Porti i Durrësit dhe pika e daljes është pika e kalimit të kufirit Qafë-Thanë.
5. Procedurat për hyrjen, qëndrimin dhe daljen e këtyre trupave në Republikën e Shqipërisë janë parashikuar në marrëveshjen, ndërmjet palëve të Traktatit të Atlantikut të Veriut, për statusin e forcave nënshkruar në Londër, më 19 qershor 1951, të marrëveshjes, ndërmjet shteteve palë në Traktatin e Atlantikut të Veriut dhe shteteve të tjera, që marrin pjesë në Partneritetin për Paqe, përsa i përket statusit të forcave të tyre, nënshkruar në Bruksel, më 10 janar 1994, si dhe të protokollit shtesë, për marrëveshjen, ndërmjet shteteve palë në Traktatin e Atlantikut të Veriut dhe të shteteve të tjera pjesëmarrëse në Partneritetin për Paqe, përsa i përket statusit të forcave të tyre ratifikuar me ligjin nr.8034, datë 22.11.1995.
6. Automjetet italiane, gjatë hyrjes, lëvizjes dhe daljes në/nga territori i Republikës së Shqipërisë, të shoqërohen nga njësi të armatosura të Forcave të Armatosura të Republikës së Shqipërisë.
7. Ngarkohet Ministria e Mbrojtjes për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

